**A 6-OS ÚTON JÁRTUNK!**

Csapatunk a REAC Futball csapata a BLSZ I. osztályának az 5. fordulójában idegenben a SZAC 1908 ellen lépett pályára. Nyugodtan leírhatom, hogy nem kezdtük jól a bajnokságot, de az előző fordulóban aratott 4:0 győzelmünk mutatta, hogy kezdünk jó irányba haladni. Ellenfelünk még veretlen volt a bajnokságban, úgyhogy nehéz mérkőzést vártunk. A mérkőzés azonban nem lett oly nehéz, mint gondoltuk. Magabiztos nagy gólarányú győzelmet arattunk. Már-már a tavalyi önmagunkat idéztük. A héten érzékelhető volt csapatunknál az első győzelem utáni felszabadultság, így csapatunk jó hangulatban várta a mérkőzést. A találkozót műfüves pályán játszottuk le. A kezdés után rögtön átvettük a játék irányítását. Sajnos egy súlyos sérülés borzolta az elején a kedélyeket. Egy hármas ütközés következtében az ellenfél játékosa Kaszab Bence súlyos térdsérülést szenvedett, a mentőknek el kellett szállítani a félidőben. Kívánjuk neki, hogy e súlyos sérülésből mihamarabb felépüljön és a visszavágón már találkozhassunk vele. A 8. percben elkezdtük a gólgyártást. Papp Krisztián baloldalon lefutott az alapvonalig majd beadása Horváth Patrikhoz került, aki visszagurított Kiss Tamásnak, aki 16 méterről laposan igazítás nélkül a bal alsó sarokba helyezett. Jó kezdés 1:0. Nem álltunk le. A 11. percben Balázs Bálint a saját térfeléről indította a jobboldalon Horváth Patrikot, aki nemes egyszerűséggel lefutotta hátvédjét, majd ugyan kisodródva, de azért ennek ellenére kb. 8 méterről a kimozduló kapus mellett a hálóba helyezett. 2:0. Ezt a kezdést vártuk, álmodtuk. Továbbra is támadásban maradtunk, ellenfelünk csak védekezett, mi pedig egymás után próbáltuk kialakítani helyzeteinket. Mezőnyfölényünk azonban nem vált újabb góllá. Sőt! A 39. percben gólt kaptunk. Az ellenfél gyakorlatilag addig nem is veszélyeztetett. A SZAC játékosa saját térfélről indított, majd az ellenfél csatára az elalvó védőnk mögé került és Nagy Gergő a 16-on belül szabálytalankodott vele. Jogos 11-es. A játékvezető azonban még piros lappal is jutalmazta a szabálytalanságot. Gálvölgyi Márton a 11-est magabiztosan gólra váltotta. 2:1. Ne legyen már olyan könnyű ez a mérkőzés, gondolhatták az ellenfél drukkerei, mivel felcsillant előttük a remény mert emberelőnybe került csapatuk. A félidő hátralévő idejében említésre méltó esemény már nem történt, így 2:1-es eredménynél vonultunk az öltözőbe. A szünetben azt latolgattuk, hogy csak egy gól az előnyünk,de ennek ellenére nem igazán éreztük veszélyben győzelmünket, bár az emberhátrány az azért nem előny. Az 53. percben azonban végleg megnyugodhattunk. Jobboldali akció, beadás a 16-on belül össze-vissza pattogott a labda, amely Papp Krisztián elé került, aki 6 méterről a felső léc alsó lapját eltalálva gólt szerzett. 3:1. Sajnos az 54. percben nálunk is kényszerű csere, Sallay Botond ütközött az ellenfél játékosával, aki őt lekönyökölte. Játékosunk megszédült, így vérző orral le kellett őt cserélnünk. Reméljük, hogy sérülése nem akadályozza meg őt, hogy jövő héten velünk tartson a következő fordulóban. Ha mégis lett volna valami kétség győzelmünk tényével kapcsolatban, akkor azt Kasza Dani a 65. percben egyértelművé tette. Kasza Dani kapott egy indítást, már-már úgy volt, hogy elveszíti az labdát, de az ismét visszakerült elé, majd a rátámadó védőt kicselezve a kapuba helyezett. 4:1. Folytatódott a gólgyártás úgy, hogy ellenfelünk nem veszélyeztetett kapunkra, pedig emberelőnyben játszott. A 76. percben megszületett 5. gólunk. Kiss Tomi szögletét Kasza Dani Pesti Dávid elé fejelte, aki 7 méterről baloldalról a rövid sarokba helyezett. 5:1. Továbbra is támadásba maradtunk. Balázs Bálint 30 méteres lövését nagy bravúrral védte az ellenfél kapusa. De ami késik, az nem múlik! A 89. percben Lőrincz Dani megrúgta 6. gólunkat. Lőrincz Dani a kaputól 25 méterre átvett egy labdát, passzolni szeretett volna, de mivel senki nem támadta meg, úgy gondolta, hogy akkor elindulunk előre. A 16-os vonal környékén még mindig nem támadták meg, majd egy csel jobbra, egy csel balra és rögtön gólhelyzetben találta magát. Lapos lövése a hosszú sarokba 14 méterről utat talált. 6:1. Minden jó, ha a vége jó! Azt gondolom nem túlzok, ha azt írom le, hogy a gólarány is teljesen megérdemelt volt a mi javunkra. Végre elindultunk a jó úton! A csapat a Vízművek elleni vereség után megbeszélte, hogy nem nézünk se jobbra, se balra csak előre, nem érdekel minket a tabella, csak a soron következő mérkőzésre koncentrálunk. Sok idő nincs az örömködésre. Szerdán Budapest Kupa mérkőzést játszunk idegenben az INTER CDF csapatával a Siketek pályáján. Majd szombaton 18h-tól jön a helyi derbi a REAC pályán a Testvériség ellen. Ez a mérkőzés pikánsnak fog ígérkezni, hisz régi csapattársak, játékosok játszanak egymás ellen. De azért azt leírhatom, hogy eddig mindig győztesen kerültünk ki az összecsapásokból. Nehéz mérkőzést várunk ugyan, de ennek ellenére magabiztos REAC sikerben gondolkodunk.

Kérjük szurkolóinkat, illetve Palota lakosságát, hogy a helyi mérkőzésre nagy számmal látogassanak ki.

HAJRÁ REAC!

Kiss István György